**Мінскія фантаны**

Фантаны цудоўным чынам ператвараюць аблічча любога горада. Сваімі халоднымі струменямі яны ўдыхаюць у яго новую энергію, ажыўляюць архітэктуру. Каля фантанаў людзі прызначаюць сустрэчы, прыходзяць сюды адпачыць і проста палюбавацца на гэты цуд інжынерыі.

Сёння ў Мінску больш за сто фантанаў, і з кожным годам іх колькасць расце. Фантаны становяцца больш магутнымі і надзвычай прыгожымі, ускладняюцца механізмы кіравання імі.

Большасць мінскіх вадамётаў – так фантаны называлі раней – мае вялікі ўзрост. Самы стары са сталічных фантанаў – “Хлопчык з лебедзем” – быў адкрыты ў Аляксандраўскім скверы ў 1874 годзе. Яго з’яўленне звязана са здачай у эксплуатацыю першага гарадскога водаправода. У тыя часы не кожны губернскі горад мог дазволіць сабе мець такі фантан.

Шмат водных кампазіцый было пабудавана ў сталіцы Беларусі ў шасцідзясятыя – сямідзясятыя гады мінулага стагоддзя. Тады яны размяшчаліся на плошчы Свабоды, каля Палаца піянераў і школьнікаў (цяпер Рэспубліканскі цэнтр творчасці дзяцей і моладзі), у парку Горкага.

У парку Янкі Купалы ў летнюю спёку дорыць прахалоду і свежасць фантан “Вянок” са скульптурнай групай дзяўчат, якія варожаць на Івана Купалу. У 1972 годзе гэты фантан быў перабудаваны да 90-годдзя з дня нараджэння Янкі Купалы. Кампазіцыя фантана перадае маляўнічую карціну: над басейнам круглай формы схіліліся бронзавыя фігуры дзяўчат, якія пускаюць на ваду вянкі.

Штогод у сучасным Мінску афіцыйна адкрываецца сезон фантанаў. Папярэдне спецыялісты робяць касметычны рамонт вадамётаў, упарадкуюць іх, наладжваюць абсталяванне. Традыцыйна водная феерыя стартуе ў сталіцы на Свята працы. Напрыклад, фантаны на плошчы Незалежнасці і каля Нацыянальнага тэатра оперы і балета абуджаюцца пад урачыстыя гукі духавых аркестраў.

Кожны фантан у Мінску асаблівы. Напрыклад, самым буйным лічыцца фантан каля Нацыянальнага тэатра оперы і балета. Каб запоўніць яго, патрэбна больш за трыста тысяч літраў вады. Але, нягледзячы на значныя габарыты, ён сам**а** дасканаласць. Згодна з задумай архітэктараў, вертыкальныя струмені, узлятаючы ўгору, паўтараюць сілуэт будынка тэатра. Празрыстая вячэрняя падсветка надае воднай кампазіцыі бязважкасць.

На плошчы перад Камароўскім рынкам знаходзіцца казачны фантан, што не раз прызнаваўся найлепшым у сталіцы. Ён зроблены ў выглядзе невялікай горкі, каля якой купаюцца дзве бронзавыя гусі.

Варты захаплення фантан каля Палаца спорту, здольны стварыць светлавое музычнае шоу і танцаваць у рытм мелодыі. Кіраванне ім вядзецца са спецыяльнага пункта і амаль цалкам падпарадкоўваецца камп’ютару.

На Камсамольскім возеры запушчаны фантан на вадзе. Максімальная вышыня яго струменяў – дваццаць метраў. У хуткім часе на галоўнай алеі новага парку Перамогі размесцяцца два фантаны. Сустракаць наведвальнікаў будзе магутны фантан “Перамога”. Яго цэнтр упрыгожыць скульптурная кампазіцыя з сімвалічнымі языкамі полымя. За ім з’явіцца “задумлівы” фантан “Вечнасць”, вышыня струменяў якога дасягне трыццаці метраў. Увечары фантаны будуць асветлены спецыяльнай падсветкай.

Яшчэ адзін відовішчны фантан-шырму пабудуюць каля Нацыянальнай бібліятэкі. Выглядаць ён будзе прыкладна так: над гладдзю ракі ўзнімецца паветрана-водны экран таўшчынёю ўсяго тры міліметры, на які з дапамогай лазера можна праецыраваць відарыс.

Словам, з кожным годам сталічныя фантаны становяцца ўсё больш дасканалымі. І ў нас ёсць цудоўная магчымасць атрымаць асалоду ад іх хараства.

*Паводле інтэрнэт-рэсурсаў*